TFI ประกาศหยุดผลิตทั้งหมดชั่วคราวก.ย.นี้ สั่งปลดพนักงาน 30% หลังขาดทุนต่อเนื่อง!
TFI ประกาศหยุดการผลิตทั้งหมดชั่วคราว เริ่มตั้งแต่ต้นก.ย.นี้ พร้อมปลดพนักงาน 30% เพื่อปรับแผนธุรกิจใหม่หลังขาดทุนต่อเนื่อง
TFI ประกาศหยุดการผลิตทั้งหมดชั่วคราว เริ่มตั้งแต่ต้นก.ย.นี้ พร้อมปลดพนักงาน 30% เพื่อปรับแผนธุรกิจใหม่หลังขาดทุนต่อเนื่อง
25 ก.ค. 2562

บริษัท ไทยฟิล์มอินดัสตรี่ จำกัด (มหาชน) หรือ TFI เปิดเผยว่า เนื่องด้วยปัญหาด้านเศรษฐกิจทำให้มีการแข่งขันสูงในอุตสาหกรรมผู้ผลิตฟิล์มบรรจุภัณฑ์ โดยสินค้าฟิล์มบรรจุภัณฑ์นี้อยู่ในตลาดที่มีการแข่งขันสูงด้านราคาขาย เป็นผลให้ราคาขายฟิล์มบรรจุภัณฑ์ในตลาดใกล้เคียงกับต้นทุนการผลิตของบริษัทอย่างเป็นนัยสำคัญ ส่งผลให้การดำเนินงานของบริษัทขาดทุนติดต่อกันหลายปี
ทั้งนี้จากสภาวการณ์ข้างต้นที่ประชุมคณะกรรมการบริษัทฯ ครั้งที่ 3/2562 เมื่อวันที่ 25 ก.ค.62 จึงได้มีมติให้บริษัทหยุดการผลิตทั้งหมดเป็นการชั่วคราว ตั้งแต่ประมาณต้นเดือน ก.ย.62 เป็นต้นไป พร้อมกับปรับลดจำนวนพนักงานโดยเลิกจ้างพนักงานประมาณ 30% ของจำนวนพนักงานทั้งหมดของบริษัทฯ
โดยจ่ายชดเชยตามที่กฎหมายแรงงานกำหนดมีผลตั้งแต่วันที่ 1 ส.ค.62 เพื่อให้บริษัทปรับปรุงสายการผลิตและพัฒนาการผลิตฟิล์ม ซึ่งต้องใช้ระยะเวลาไม่น้อยกว่า 6 เดือน เนื่องจากอะไหล่เครื่องจักรบางรายการต้องสั่งทำจากต่างประเทศ โดยบริษัทจะทำการบำรุงรักษาเครื่องจักรที่สามารถเริ่มการผลิตได้อย่างมีประสิทธิภาพบางสายการผลิตก่อน และขยายไปสายการผลิตต่อไปเป็นลำดับ ซึ่งบริษัทจะปรับแผนธุรกิจให้สอดคล้องกับชนิดฟิล์มบรรจุภัณฑ์และกำลังการผลิตต่อไป